b'\n_START_ARTICLE_\nNizozemski umetnostnozgodovinski in\xc5\xa1titut\n_START_PARAGRAPH_\nNizozemski umetnostnozgodovinski in\xc5\xa1titut (uradno nizozemsko RKD\xe2\x80\x93Nederlands Instituut voor Kunstgeschiedenis) je javna ustanova s sede\xc5\xbeem v Haagu na Nizozemskem, ki se ukvarja s katalogiziranjem in digitalizacijo umetni\xc5\xa1kih del evropskih avtorjev od srednjega veka do sedanjosti, s poudarkom na predstavnikih zlate dobe nizozemskega slikarstva. Katalogizira tudi strokovna dela in druge omembe na to temo._NEWLINE_In\xc5\xa1titutska zbirka \xc5\xa1teje pribli\xc5\xbeno 450.000 knjig, od tega tretjino razstavnih katalogov. RKD je \xc5\xa1ir\xc5\xa1e znan tudi po javno dostopnem spletnem katalogu z metapodatki in digitalnimi reprodukcijami del v zbirki RKDimages ter bibliografijami in osnovnimi podatki o avtorjih v zbirki RKDartists. Vsak vnos ima identifikacijsko \xc5\xa1tevilko, prek katere je mo\xc5\xbeno dostopati do predstavitvene spletne strani (na primer Jan Vermeer, RKDartists ID 80476)._NEWLINE_Osnova za in\xc5\xa1titut je bila zasebna zbirka, ki sta jo nizozemska pionirja katalogizacije umetni\xc5\xa1kih del Abraham Bredius in Cornelis Hofstede de Groot podarila dr\xc5\xbeavi. RKD je bil ustanovljen leta 1932 in je zdaj ena najpomembnej\xc5\xa1ih tovrstnih ustanov na svetu. Do leta 2013 je bil znan kot Kraljevi urad za umetnostnozgodovinsko dokumentacijo (Rijksbureau voor Kunsthistorische Documentatie, RKD).'